## Sanitat potencia la coordinació sociosanitària per a millorar l’atenció a pacients crònics i el seu acompanyament després de l’alta hospitalària

*** L’objectiu és treballar en xarxa des dels àmbits sanitari, sociosanitari i local per a reforçar l’acompanyament del pacient crònic amb la finalitat de millorar la seua qualitat de vida
* Cada agrupació sanitària interdepartamental disposarà d’un HACLE de referència per a l’atenció a pacients crònics**

El director de l’Oficina Autonòmica de Coordinació i Integració Sociosanitària de la Comunitat Valenciana, Manuel Escolano, ha destacat la importància de la coordinació de l’àmbit sanitari, sociosanitari i les administracions locals “perquè els pacients que patixen una malaltia crònica i requerixen una atenció de llarga estada, reben la millora assistència amb l’objectiu de millorar la seua qualitat de vida”.

Escolano ha participat en la I Jornada d’Investigació i Innovació en Hospitals d’Atenció a Pacients Crònics i de Llarga Estada, organitzada per la Conselleria de Sanitat, a través de representants dels Hospitals d’Atenció a Pacients Crònics i de Llarga Estada (HACLE) i de la Fundació per al Foment de la Investigació Sanitària i Biomèdica de la Comunitat Valenciana (Fisabio).

Durant la seua intervenció, Escolano ha explicat que la Conselleria de Sanitat “està treballant per a establir sinergies efectives entre els agents implicats en l’atenció als pacients crònics. Per això, hi haurà una xarxa col·laborativa que permeta fer un acompanyament a estos pacients, des del moment en què entren en contacte amb el sistema sanitari, durant el seu ingrés i, posteriorment, quan reben l’alta hospitalària i requerixen cures sociosanitàries o suport de recursos dels àmbits social i local”.

En este sentit, Manuel Escolano ha recordat que en esta línia “s’està elaborant l’Estratègia valenciana de coordinació sociosanitària, que permetrà adaptar els recursos assistencials a les necessitats reals dels pacients crònics, de manera que en funció de la patologia que tinga el pacient, se li assigne el recurs més idoni perquè reba la millor atenció”.

De fet, ja ha sigut aprovat el decret que reestructura els recursos assistencials en la Comunitat Valenciana i pel qual es creen huit agrupacions sanitàries interdepartamentals (ASI) perquè tots els ciutadans tinguen accés a les mateixes prestacions assistencials. “Gràcies a este decret es creen àrees per a optimitzar i organitzar els recursos, per la qual cosa en cada una hi haurà un HACLE que atenga els pacients amb patologies cròniques i de llarga estada”.

**Investigació i innovació**

En la jornada han estat presents representants de l’Hospital La Pedrera (Dénia), Hospital Pare Jofre (València), Hospital Dr. Moliner (Serra), Hospital La Magdalena (Castelló), Hospital Sant Vicent del Raspeig  (Sant Vicent del Raspeig) i Hospital de Crònics de Mislata, que han exposat les línies d’investigació que s’estan desenvolupant en els diferents hospitals, els reptes en investigació i innovació als quals s’enfronten i les oportunitats de col·laboració entre les diferents entitats.

Fecha: 30/05/2024